REGOLAMENT TAL-KUMMISSJONI (KE) Nru 1813/2004
tad-19 ta' Ottubru 2004
li jemenda r-Regolament (KE) Nru 1433/2003 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2200/96 dwar il-fondi operattivi, programmi operazzjonali u għajnuna finanzjarja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2200/96 tal-Kunsill tat-28 ta' Ottubru 1996 dwar l-organizzazzjoni komuni tas-suq fil-frott u l-ħxejjex (1), u b'mod partikolari l-Artikolu 48 tiegħu,
Billi:
(1)
Ir-Regolament (KE) Nru 1433/2003 tal-Kummissjoni (2) jipprevedi fl-Artikolu 17 tiegħu li l-Istati Membri, wara l-approvazzjoni tal-programmi operattivi ppreżentati mill-organizzazzjonijiet tal-produtturi, jistipulaw l-ammont approvat tal-għajnuna mhux aktar tard mill-15 ta' Diċembru tas-sena li tippreċedi l-implimentazzjoni ta' dawn il-programmi. Bl-għan li tittejjeb il-ġestjoni baġitarja tal-organizzazzjoni komuni tas-suq, jaqbel li l-Istati Membri jinformaw lill-Kummissjoni bl-ammont globali approvat tal-għajnuna għall-programmi operattivi kollha.
(2)
Ir-Regolament (KE) Nru 1433/2003 jipprevedi fl-Artikolu 26 tiegħu li d-dejta fir-rigward tal-organizzazzjonijiet tal-produtturi u tal-fondi u programmi operattivi għandha tkun is-suġġett tar-rapporti tal-Istati Membri, li jiġu kkomunikati lill-Kummissjoni kull sena fl-1 ta' Ġunju skont l-Anness III tar-Regolament imsemmi. Iċ-ċifri biss li jirrigwardaw il-ħlasijiet tal-għajnuna finali li fil-fatt saru li għandhom jiġu ppreżentati mhux aktar tard mill-15 ta' Novembru. Fid-dawl tal-esperjenza miksuba matul dawn l-aħħar snin, l-iskadenza doppja għall-komunikazzjonijiet taf tkun sors bla bżonn ta' kumplikazzjoni amministrattiva. Jaqbel li tiġi simplifikata, billi jiġi previst li r-rapporti tal-Istati Membri jintbagħtu kull sena mhux aktar tard mill-15 ta' Novembru, u jinkludu d-dejta definittiva dwar il-ħlasijiet tal-għajnuna finali.
(3)
Ir-Regolament (KE) Nru 1433/2033 jipprevedi, fl-Anness I tiegħu, lista eżawrjenti ta' azzjonijiet u ta' nefqiet li jistgħu jiġu koperti mill-programmi operattivi. Fost dawn in-nefqiet, jidhru fil-punt 2 tal-Anness imsemmi, l-ispejjeż speċifiċi tal-miżuri tat-titjib tal-kwalità li huma magħmula, fost oħrajn, mix-xiri ta' żrieragħ ċertifikati. L-esperjenza wriet li jeħtieġ li ssir kjarifika fir-rigward tat-terminu “żrieragħ ċertifikati”, permezz ta' referenza espliċita għad-Direttiva 2002/55/KE tal-Kunsill tat-13 ta' Ġunju 2002 dwar il-marketing taż-żrieragħ tal-ħxejjex (3), li tikkorrispondi għall-għan ta' titjib u ta' sostenn tal-kwalità msemmija fir-Regolament ta' hawn fuq.
(4)
Għalhekk ir-Regolament (KE) Nru 1433/2033 għandu jiġi emendat skont dan.
(5)
Il-miżuri previsti f'dan ir-Regolament huma skont l-opinjoni tal-Kumitat ta' Ġestjoni għall-Frott u l-Ħxejjex Friski,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1433/2033 huwa emendat kif ġej:
1)
Fl-Artikolu 17, jiżdied il-paragrafu li ġej:
“L-Istati Membri għandhom jikkomunikaw lill-Kummissjoni, fit-30 jum wara din id-data, it-total globali tal-għajnuna approvata għall-programmi operattivi kollha f'daqqa.”
2)
Fl-Artikolu 26(1), id-data 1 ta' Ġunju tinbidel bid-data 15 ta' Novembru.
3)
Fl-Anness I, il-punt 2(d) jinbidel bit-test li ġej:
“(d)
miżuri ta' titjib tal-kwalità, inklużi l-miċelju u l-pajnti ċertifikati u ż-żrieragħ tal-kategoriji ‘żrieragħ ta' bażi’ u ‘żrieragħ ċertifikati’, hekk kif definiti mid-Direttiva 2002/55/KE tal-Kunsill (*).
(*) ĠU L 193, 20.7.2002, p. 33.”" 						
4)
Fl-Anness III, il-parti 3, jitħassar il-punt 3.
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Minkejja dan, l-Artikolu 1(3), ma japplikax għall-programmi operattivi diġà approvati mill-Istati Membri.
Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussell, 19 ta' Ottubru 2004